VEGA og smash!bang!pow! præsenterer

**Ásgeir finder skønheden i skyggesiderne**

*Den islandske sanger er i det nye år aktuel med et nyt album, og han lægger derfor vejen forbi Store VEGA den 26. februar.*

Den gådefulde islandske sanger Ásgeir har altid lavet musik, der rammer dybere end de fleste andre. Han har netop udgivet den første single fra sit kommende album, *Bury The Moon* (ude den. 7. februar). Sangen ”Youth” er en spejling af singer/songwriterens barndom, og er en tilbagevenden til hans islandske folk-rødder.

Han har skabt ”Youth” i samarbejde med sin poetfar, Einar Georg Einarsson, og John Grant har oversat teksten til engelsk. Linjerne fortæller historien om, hvordan det var at vokse op i en lille by uden bekymringer og fyldt med uforfalsket glæde. Lydsiden svulmer af horn og forsigtige akustiske guitar-flader, mens sangerens honningbløde vokal svæver mod et nostalgisk højdepunkt.

Debutalbummet *Dyrd i daudathogn* (2013) var en stor succes i hjemlandet og resten af verden fulgte, da det udkom med engelske tekster som *In The Silence*. Med sin spændvidde, ærlighed og følsomhed tager Ásgeir et modigt skridt med det nye album, *Bury The Moon*, hvis islandske titel er *Sátt*.

Centralt for albummet er et længerevarende forhold, som sangeren så gå i opløsning. For at bearbejde det isolerede han sig med en guitar i et sommerhus midt i vulkanøens imposante natur.

Resultatet er en smertende, personlig oplevelse om de knubs kærligheden giver malet med skygger af den isolation Ásgeir oplevede. Dage og uger strøg forbi kun afbrudt af venner, som kom forbi med mad og opmuntring.

Sangen “Rattled Snow” skælver af nordiske kulde, mens “Lazy Giants” skæver til spøgelset, som det økonomiske kollaps efterlod. Musikalsk er albummet en direkte, men kontinuerligt overraskende oplevelse, som bevæger sig fra smukke folk-passager over mere kliniske electro-flader. *Bury The Moon* er et album, der forbinder det personlige til verden udenfor gennem Ásgeirs genkendelige lyd og forfriskende nye ideer.

**Fakta om koncerten:**

Ásgeir(IS)

Onsdag d. 26. februar kl. 20.00

Store VEGA, Enghavevej 40, 1674 København V

Billetpris: 300 kr. + gebyr
Billetsalget starter torsdag den 31. oktober kl. 10.00 via vega.dk og Ticketmaster.